Eskom: Verbruikersopstand broeiFoto bloot ter illustrasie. (Argieffoto: Unsplash) Verbruikers kan nie aanhou om meer en meer te betaal vir minder en minder diens nie. Verskillende vorme van verbruikersopstand moet ondersoek word. Só meen Dirk Hermann, bestuurshoof van Solidariteit. Hy sê die mees doeltreffende vorm van opstand teen Eskom en die regering is om op groot skaal alternatiewe oplossings te vind. “Met die krag wat al duurder word en tegnologie wat verbeter, word alternatiewe kragoplossings al meer moontlik. Solidariteit se protesslagspreuk is: Ons moet af.” Solidariteit gaan saam met Kragdag ŉ reuseveldtog van stapel stuur om mense met kennis toe te rus om antwoorde buite die staat te vind. “Ons protes moet op dakke, parkeerterreine en oop grond wees.” Deel van hierdie protes is litigasie om bottelnekke oop te maak om privaat kragopwekking moontlik te maak. “Nersa het ŉ bottelnek geword in die soeke na alternatiewe. Nersa moet nie meer die staatsmonopolie reguleer nie, maar moet dit juis breek,” sê Hermann. Dirk Hermann, bestuurshoof van Solidariteit (Foto verskaf) Solidariteit se eerste fase in sy regsproses gaan ŉ aansoek om die openbaarmaking van inligting teen Nersa wees om te bepaal hoeveel aansoeke vir privaat opwekking ontvang is; hoeveel goedgekeur is; en hoekom daar so min goedgekeur is. “Ons sal ons tweede fase van litigasie laat lei uit die inligting van die eerste fase.” Solidariteit gaan ook litigeer om Eskom vry van swart bemagtiging te kry. “Swart bemagtiging kos Eskom tussen R12 miljard en R14 miljard per jaar. Ons is reeds ver gevorder in die proses en het spesialiste aangestel om die werklike koste van SEB vir Eskom te bepaal. Ons regspan is ook ver gevorder met ons regstrategie. Indien Eskom vry was van SEB was die nuutste verhoging nie nodig nie.” Hermann sê die beweging is ook bewus van verskeie ander regsaksies wat beplan word. “Ons is positief oor ŉ verskeidenheid regsaanvalle. Hoe meer druk hoe beter. Beurtkrag vernietig ekonomie en werk. Ons moet op groot skaal nuwe vermoë op die netwerk kry om werk te red. “Daar is ŉ antwoord anderkant beurtkrag en die staat moenie in die pad daarvan staan nie. Eskom sal altyd deel wees van ons energiemengsel, maar dit moet ŉ kleiner deel word.” Hermann meen met nuwe tegnologie en ondernemerskap is daar antwoorde vir energie wat ons gedink het nie bestaan nie. “ŉ Kleiner deel van die staat in ons energiemengsel is ŉ bevrydende gedagte.”